**Vakok és Gyengénlátók Közép-Magyarországi Regionális Egyesülete
50. hírlevél**

## Tartalom

[1. Családi nap a Nagycirkuszban](http://freemail.hu/mail/index.fm#1.hir)
[2. Lezárult Segédeszköz pályázatunk](http://freemail.hu/mail/index.fm#2.hir)
[3. Karácsonyi masszázs akció!](http://freemail.hu/mail/index.fm#3.hir)
[4. Louis Braille Támogató Szolgálat](http://freemail.hu/mail/index.fm#4.hir)
[5. Aranyat érő klubnap](http://freemail.hu/mail/index.fm#5.hir)
[6. Januári változás Újbudán](http://freemail.hu/mail/index.fm#6.hir)
[7. Évzáró klubnapot tartottak a XVIII. kerületi Lámpások](http://freemail.hu/mail/index.fm#7.hir)
[8. Az Ügyfélszolgálat ünnepi nyitva tartása](http://freemail.hu/mail/index.fm#8.hir)
[9. A karácsonyra készültek a XVIII. kerületben](http://freemail.hu/mail/index.fm#9.hir)
[10. A Láthatár bolt ajánlatai](http://freemail.hu/mail/index.fm#10.hir)
[11. Futár távirányító igényelhető!](http://freemail.hu/mail/index.fm#11.hir)
[12. Kik kapnak Erzsébet-utalványt?](http://freemail.hu/mail/index.fm#12.hir)
[13. Adventi vásár és véradás a Vakok Állami Intézetének tatai telephelyén](http://freemail.hu/mail/index.fm#13.hir)
[14. Meghosszabbították az Erzsébet-program pályázatainak benyújtási határidejét](http://freemail.hu/mail/index.fm#14.hir)
[15. Narráció a tél és az ünnep jegyében](http://freemail.hu/mail/index.fm#15.hir)
[16. TUDTA-E?](http://freemail.hu/mail/index.fm#16.hir)
[17. Hangoskönyvet kapnak vak és gyengénlátó gyerekek](http://freemail.hu/mail/index.fm#17.hir)
[18. Apró hírek – program morzsák](http://freemail.hu/mail/index.fm#18.hir)

## 1. Családi nap a Nagycirkuszban

Projektünk utolsó eseményeként családi napot szerveztünk a Fővárosi Nagycirkuszban december 7-én a látássérült gyermekek és családjaik számára. Audionarrált előadással, finom csemegével és karácsonyi hangulattal vártuk az érdeklődőket. A cirkusz egy rendkívül szórakoztató műsorral készült: a Dima Karácsonyát tekinthettük meg, melynek köszönhetően egy nagyszerű délutánnal gazdagodtunk.

“Tökéletes teremtmény, szeme a végtelen mélység, a jövő tükre – tiszta, kíváncsi, érzékeny, nyitott a világ minden rezdülésére –, ő a gyermek.”

A 15 órási előadáson szinte telt ház volt, izgatottan zsibongó gyerekek és mosolygós szülők várták a műsor kezdetét. Az első sorban kerekesszékesek számára is biztosítottak helyet, a látássérülteknek pedig audionarrációt biztosítottak. Mészáros Ágnes, a VGYKE alelnöke mesélt boldogan arról, hogy a részletes narrációnak köszönhetően az előadás mindegy egyes pillanata élvezhető volt.
A műsor története a kis Dimáról szól, aki karácsonykor varázslatos csodavilágot álmodik a porondra: “egy olyan mesevilágot, ahol az elefánt táncra perdül, gyönyörű fehér galambok szállnak a magasban, a vadállatok megszelídülnek, és békében, harmóniában élnek az emberrel, ahol meseszép tündérek káprázatos tánca ünnepli a levegőben a fény születését.”
A klasszikus cirkuszműsor keretein belül különböző állatszámokat, azaz oroszlánokat, galambokat és elefántot láthattunk, fliengende-, akrobata- és zsonglőrprodukcióktól tátottuk el a szánkat, valamint görgő-, rúd- és levegőszámok kápráztattak el minket. Mindennek megkoronázásaként pedig a világhírű Markin-család elképesztő produkciója csalt könnyeket a szemünkbe.
Nagyon boldogok vagyunk, hogy ilyen nagy sikerű, vidám délutánnal zárhattuk projektünket és köszönjük szépen a Fővárosi Nagycirkusz feltétlen támogatását!
Ivanova Daniela

## 2. Lezárult Segédeszköz pályázatunk

A Vakok és Gyengénlátók Közép-Magyarországi Regionális Egyesülete életvitelt megkönnyítő Segédeszköz pályázata 2016. december 15 napjával lezárult.
A támogatással az Egyesület célja az volt, hogy olyan eszközök megvásárlásához segítse a pályázatban résztvevő tagjait, melyhez saját erőből nem tudnának hozzájutni, ugyanakkor sokat segítene számukra az önálló életvitel megvalósításában, vagy létszükségletet jelentő eszköz számukra az utazásban, közlekedésben.
Köszönjük a részvételt, gratulálunk minden nyertesünknek!

## 3. Karácsonyi masszázs akció!

2016. NOVEMBER 14-TŐL ELINDULT A KARÁCSONYI MASSZÁZS AKCIÓ!
Minden tagunkat és dolgozónkat szeretettel várunk!

Masszázs:
30 perc / 1.200 Ft
60 perc / 2.400 Ft
Bérlet: 5+1 alkalom grátisz / 6000 Ft

Nyirokmasszázs:
60 perc: 4.000 Ft
90 perc: 5.000 Ft

További információk, előzetes bejelentkezés és időpont egyeztetés:

a +36 70/773-39-88-as és a +36 1/445-40-36-os telefonszámon, hétköznap 8.00-tól 18.00-ig.

## 4. Louis Braille Támogató Szolgálat

Szolgálatunk igényekhez igazodó nyitva tartással várja Önöket.
Ha személyi segítéssel (kísérés, hivatalos ügyintézés, iratválogatás) vagy szállítással kapcsolatos igényük lenne, illetve ha segítségére lehetünk a karácsonyi forgatagban történő eligazodásban, kisebb bevásárlásban, ajándék beszerzésben, forduljanak szolgálatunkhoz bizalommal az alábbi elérhetőségen, és érdeklődjenek az igénybevétel módjáról, feltételeiről!
Érdemes igényüket minél hamarabb jelezni, hogy a szolgálat munkatársai segítségükre tudjanak lenni!
Az alábbi mobiltelefonos elérhetőségen tudják felvenni a kapcsolatot Támogató szolgálatunkkal:
06-70-387-5262

## 5. Aranyat érő klubnap

Kedves Klubtársunk!

Sok szeretettel invitálunk következő klubnapunkra, amelyet 2017. január 3-án, kedden délután 14:00-16:30 óra között tartunk a Rákoshegyi Közösségi Házban, (17. kerület, Podmaniczky Zsuzsanna u. 3.)
Találkozó az Örs vezér téren 13:00-kor a kürtős kalácsosnál, vagy 13:35-13:40 között Rákoskeresztúr Városközpont, Posta buszmegállóban, ami Rákoshegy felé megy. Onnan megyünk együtt 98-as busszal pár megállót a Rákoshegy Vasútállomásig, majd gyalog a Podmaniczky Zsuzsanna utcáig, ahol a Közösségi Ház található.
Az év első klubnapjára meghívtuk dr. Tábor Istvánt, aki az Abakusz Gold nevű tréner céget vezeti, és aki évekkel ezelőtt vált látássérültté. Arról fogunk vele beszélgetni, hogy hogyan dolgozta föl a látása elvesztését, és miből tud erőt meríteni ahhoz, hogy továbbra is sikeresen vezesse a saját cégét.
Kérünk Benneteket, hogy készüljetek programjavaslatokkal is, mert nagyvonalakban átbeszéljük a 2017-re vonatkozó terveket is!
Részvételi szándékotokat minden esetben kérjük jelezzétek!
e-mail címünk: lampas.rakosmente@gmail.com
Telefonszámok:
Krayné Faragó Zsuzsanna: 06 70 984 8468, Acsay Péter: 06 70 248 59 53
Kérünk, hogy amennyiben van látássérült ismerősöd, ajánld a rákosmenti Lámpás Klubot, vagy hozd el magaddal a klubra, hadd találjon ő is közösségre! Minden rákosmenti látássérültet és érdeklődőt sok szeretettel várunk!
Minden kedves Tagunknak kellemes ünnepeket és boldog új esztendőt kívánunk!
Klubjaink Rákosmente Önkormányzatának támogatásával valósulnak meg

## 6. Januári változás Újbudán

Az újbudai Lámpás Klub 2017. januárjában csak 10-én kedden kerül megrendezésre. A találkozónk a szokásos helyen, a BMK épületének földszinti kistermében lesz, az Etele út 55. szám alatt, a Bikás park mellett.
A klubnapon a kellemes beszélgetés mellett a 2017-es év első félévéről fogunk beszélgetni, sok-sok meglepetéssel.
Ha bármilyen kérdésetek lenne, akkor a lampas.ujbuda@gmail.com címre tudtok üzenetet küldeni.

Lenkai Viki és Neumann Károly

## 7. Évzáró klubnapot tartottak a XVIII. kerületi Lámpások

Örömmel gyűltünk össze erre a találkozóra is, tudván, hogy most ez egy ünnepélyesebb alkalom a többinél.
A Karácsonyról beszéltünk, ami egyik legnagyobb és legrégebbi ünnepünk.
A mai rohanó világban gyakran a formaságokra tevődik a hangsúly, miközben a dolgok valódi tartalma elhalványul. Ez persze általánosság, a Klubtagságunkra ez nyilván nem jellemző. Ezért gondoltuk, hogy mindenkinek jól fog esni, felidézni a gyerekkorban hallott vagy olvasott hagyományokat és az ünnep történetét.
A kereszténység előtt a téli napforduló idején dec. 21.-én, amikor a leghosszabb volt az éjszaka, enyhítendő a borús hangulatot szalmából, fűzfavesszőből koszorút fontak, és a napforduló előtti hetekben egyre több gyertyát gyújtottak meg a koszorún elűzendő a sötétséget és az azzal járó szorongató érzéseket.
A kereszténység fölvétele után Krisztus, a megváltó születését ünnepeljük ilyenkor. A népi kultúra őrzi az ősi, ma már ritkábban követett szokásokat.
Ilyen például a Luca napjához köthető a búzaültetés. Ezen a napon kis tálkába búzát szórt a háziasszony, amit karácsony napjáig öntözgetett, s minél magasabbra hajtott ki, s minél jobban kizöldült addigra, annál bővebb termést jósoltak a következő esztendőre. Belsejébe mécsest, gyertyát volt szokás helyezni.
A búza zöldje az adventi remény beteljesülését, fénye a Megváltó érkezését volt hivatott hirdetni, maga a búza pedig az élő kenyeret, Jézust jelképezte.

A Betlehemezés Jézus születésének történetét bemutató, ma is élő, egyházi eredetű népi játék. Szereplői általában pásztoroknak öltözve, házilag készített jászollal vagy betlehemi kistemplommal járnak házról házra. Szent énekekkel, tréfás párbeszédekkel elevenítik fel Jézus születésének eseményeit. Amint az esthajnalcsillag nyomát követve elzarándokolt a három király Gáspár, Menyhért Boldizsár az újszülött Jézushoz Betlehembe.

A pásztorjárás szereplői Karácsony este éjfélig járták a házakat. Kifordított bundát viseltek, tarisznyát tettek a vállukra, kezükben pásztorbotot tartottak. A kispásztor vitte a betlehemi jászolt. Énekeket adtak elő, majd a végén adományokat vártak a ház urától.

A regölés István napjától, december 26-tól újévig jártak a Regősök. A regölés lényegében természetvarázsló énekmondás, köszöntés - bőségvarázsló, párokat összeboronáló, adománygyűjtő szokás volt. Különféle énekeket adtak elő és jókívánságokat mondtak a ház lakóinak.

Az utóbbi századok is kibővítették ezeknek a szokásoknak számát.
A gyerekeknek készített Adventi naptár nem régi keletű szokás.
Kitalálója egy Németországban élő édesanya volt 1900-as években. Az ötletet a kisfia, Gerhard adta, aki minden nap azt kérdezte tőle még hány nap van karácsonyig? Az anyuka a türelmetlen gyermeknek 24 darab, kétszárnyú ablakokat vágott egy kartonra, egy másik papírlapra minden ablak elé helyezett egy cukorkát. A kisfiú minden nap kinyithatott egy cukorkát rejtő ablakot, a napról napra kevesebb meglepetés jelezte neki, hogy nem sokat kell aludnia a Jézuska érkezéséig.

Magyarországon a karácsonyfa a XIX. század második felétől lett népszerű.
Először a jómódú nemesi családokban terjedt el, majd a bécsiekhez hasonlóan hamarosan egyre többen díszítettek fel otthonukban egy kis fenyőt vagy ágacskát az ünnep alkalmával. Mára nincs olyan otthon, ahova ne jutna legalább egy szimbolikus fenyőág karácsony idején.
A mai rendszerű árusítás az 1950-es, 60-as évektől vált gyakorlattá. Egykor a karácsonyfának valót úgy kellett lopni a környék erdeiből, ez bizony kockázatos vállalkozás volt. Ilyen történetet örökített meg Göllei élményei alapján Fekete István a „Péter, 1907” c. írásában.
A régi parasztházak lakószobájában kevés hely volt, nem is lehetett volna nagyobb fát felállítani. A somogyi néprajzi gyűjtők leírása szerint a kis fenyőfát, fenyőágat, zöld gallyat az asztal fölé, a mestergerendára függesztették föl, néhol a falra, a szentképek közé teszik, vagy az ablakba állítják
„A karácsonyfa-állítás szokásának előzménye egyrészt a termékenységet, örök életet, fejlődést, növekedést jelképező karácsonyi életfa, termőág. Másrészt a középkori, egyházi eredetű szokás, miszerint Ádám-Éva napján előadták a teremtés történetét. Ebben szerepelt a paradicsomi életfa, a tudás fája, melyre – almán kívül – rákerült a kígyót jelképező lánc is. Az almafát télen örökzölddel, fenyőfával helyettesítették. A karácsonyfa és a karácsonyi termőág állításának szokása sokáig egymás mellett élt, díszei is sokáig azonosak voltak.”

A magyar szaloncukor
Az 1890-es évek közepétől egy sajátos magyar karácsonyfadísz és édesség. A Gundel-cukrászat karácsonyi újdonsága: a szaloncukor indult hódító útjára. Ezt, az eredetileg a városi karácsony jellegzetes magyar díszítményét olyan fontosnak érezték az elmúlt száz évben, hogy a háborúk, áruhiányos és diktatórikus korszakok, vagy az 1956-os forradalom idején is a háziasszonyok falun és városon egyaránt a szakácskönyvekben található receptek alapján megfőzték, kiformázták (kockára vágták), és elkészítették jellegzetes csomagolását is, az egész évben gyűjtött selyempapírból és sztaniolból.

Szó volt még az ajándékozásról, családi együttlétről, amivel egy kötetlen beszélgetésben folytatódott az együttlét. Megfűszerezte az alkalmat egyik nagyon kedves klubtagunk névnapja, akit Andrásnak hívnak. A névnapra hozott finomságok mellet záró sorként említve, de nem utolsósorban a finom házi sütemények, amik az asztalra kerültek.
A beszámolóhoz az alábbi forrásokat használtam:
<http://www.magtudin.org/> , <http://kaposvarmost.hu/> <https://hu.wikipedia.org/wiki/Napkeleti_b%C3%B6lcsek>

Kiss Julia

## 8. Az Ügyfélszolgálat ünnepi nyitva tartása

Tisztelt Olvasóink!

A budapesti központi Ügyfélszolgálat nyitva tartása az ünnepek között a következőképpen alakul:

* december 27. kedd 8.00-16.00
* december 28. szerda, december 29. csütörtök 8.00-13.00.
* december 30.-án, pénteken 8.00-13.00 óráig csak telefonon és emailben állunk rendelkezésükre, a személyes ügyfélfogadás szünetel.

Megértésüket köszönjük.
2017. január 2-án 8.00-16.00 óráig, teljes nyitva tartással várjuk Önöket!

## 9. A karácsonyra készültek a XVIII. kerületben

Felkerekedtünk és elmentünk a belvárosba megnézni a hagyományosan megrendezett Karácsonyi Vásárt a Bazilikához. Útközben már fentük a fogunkat egy forralt borra, mert megállapodtunk abban, hogy ilyenkor ezt nem lehet kihagyni.
Megérkezvén egy nagyon szép csillogó-villogó álomvilágba csöppentünk. Az árusok között haladva gyönyörű lámpafüzérek voltak kifeszítve a fejünk fölött, ízlésesen, de mégis nagyon díszesen. Sokféle árus portékáját nézhettük meg, de azok voltak számunkra igazán emlékezetesek, akik „akadálymentesítették” a kínálatuk élményét. Legnagyobb örömünkre több helyen is kaptunk kóstolót. Ilyen volt a Bakonybéli és a Pannonhalmi szerzetesek közös pavilonja, ahol megszagolhattuk a messze földön híres pannonhalmi levendula illatát. Illatpárnákat is és illóolajat is „kóstolhattunk”
Továbbhaladva egy nagyon érdekes árusra bukkantunk, aki szerencsénkre még nagyon szívélyes is volt. Saját készítésű hidegen sajtolt olajokat árult. Kicsi tégelyekbe ki volt készítve mákolaj, tökmagolaj, szőlőmagolaj és napraforgóolaj. A minták mellett egy nagyobb tálban pedig apró kockára vágott kenyérdarabok voltak odakészítve, amivel beletunkolhattunk az olajokba. Így nagyon finom ízeket sikerült megismernünk. Végezetül egy forralt bort áruló pultnál kötöttünk ki, ahol megjutalmaztuk magunkat egy-egy deci forralt borral.
Végül kicsit fáradtan, átfagyva, de jókedvűen, ünnepi hangulattal feltöltődve indultunk hazafelé.

## 10. A Láthatár bolt ajánlatai

Kedves Vásárlóink!

December 27-30.-a között a Láthatár bolt 10-16 óráig tart nyitva.
Kellemes Ünnepeket és Boldog Új Évet Kívánunk: a Láthatár bolt dolgozói

A VGYKE elnöksége úgy határozott, hogy a VGYKE tagok részére a Láthatárboltban folyamatosan 10% vásárlási kedvezményt biztosít a nagyítók és a beszélő eszközök körére.
A kedvezmény igénybe vételéhez szükséges a VGYKE tagságot igazoló fényképes igazolvány, érvényes 2016. évre befizetett tagdíjjal.

Heti rendszerességgel megjelenő hírlevelünk mindig az aktuális hónapra szól!  Minden hónapban, aki a segédeszköz boltunkban vásárol, részt vesz egy sorsoláson, melyet a következő hónap 10-ig tartunk meg.

Megérkeztek a gyengén látóknak készült 2017-es asztali naptárak! Ára: 1500Ft  **Akció decemberben!**

* 3x félgömb nagyító: 4300 Ft helyett 4000 Ft
* Beszélő doboz: 4300 Ft helyett 3500 Ft
* Beszélő képkeret: 8500 Ft helyett 7200 Ft
* Beszélő jelzőtorony: 14730 Ft helyett 12000 Ft

**Karácsonyra ajánljuk!**

* Tapintható Rubik Sudoku: 2500Ft
* Tapintható Rubik kocka: 2800 Ft
* Különböző fa játékok: 990 Ft-tól
* Tic Tac Toe Amőba játék: 1300 Ft

Ismét kapható és nagyon szép, igényes karácsonyi ajándékként adható a látássérültek által készített gyertyák, rongyszőnyegek!

Gyertyák

* 3 db-os csillag alakú gyertya csomag: 1250Ft
* 2db-os szélforgó alakú gyertya csomag:700Ft
* Fenyő alakú gyertya: 650Ft
* Bordázott, méhviasz gyertya: 700Ft

Rongyszőnyegek:

* 40X140cm:1200Ft
* 60X160cm: 2000Ft

Konyhai eszközök:

* Sütikiszúró szett 3db-os 650Ft
* Sütikiszúró szett 6db-os 1100 Ft
* Sütipecsét szett 3db-os 1100Ft
* Szilikon muffin sütőforma 4db-os 550Ft

Még kapható csoki mikulás amíg a készlet tart!!!!

* Tej- és étcsokoládé mikulás: 250Ft
* Fruktózzal készült tejcsokoládé mikulás 300Ft

Igény szerint mikuláscsomagot összeállítunk a boltban kapható édes és sós finomságok kínálatából!

Karácsonyi ajándék tasakok: 220Ft  / egy méret: 18X22cm

Elérhetőségeink és a bolt nyitva tartása:

* Cím: 1146 Budapest, Hermina út 57.
* Nyitva tartás: hétfő, péntek:  08-16.00 óra között.
* kedd-csütörtök: 09.00.-17.00 óra között
* Telefon: (1) 384-55-41 4-es menüpont.
* Mobil: 06 70 383 3611
* E-mail: lathatar@vgyke.com
* weboldalunk:
* <http://www.vgyke.com/lathatarbolt>
* közösségi oldalunk:
* <https://www.facebook.com/lathatarbolt>

Katona Zsuzsanna
boltvezető

## 11. Futár távirányító igényelhető!

Tisztelt Tagjaink!

Egyesületünk központi Ügyfélszolgálatánál lehetőségük nyílik ingyenesen Futár távirányítót igényelni. Az adományozással a célunk az, hogy hozzásegítsük Önöket a minél nagyobb szintű önállóságra épülő közlekedéshez.
A távirányítót azok a tagjaink igényelhetik, akik a 2017-es évre érvényes tagsággal rendelkeznek. Az eszköz korlátozott darabszáma miatt arra kérjük Önöket, hogy igényüket előzetesen jelezzék telefonos elérhetőségeinken:
vezetékes számunk: (1)384-55-41, 1-es menüpont
mobiltelefonos elérhetőségünk: (70)387-52-67

Várjuk jelentkezésüket!

## 12. Kik kapnak Erzsébet-utalványt?

Nem csak a nyugellátásban, hanem különböző járadékokban részesülők is kaphatnak étkezési Erzsébet-utalványt – derül ki az erről szóló kormányrendeletből. A jogszabály értelmében egyszeri juttatásként, egy alkalommal személyenként 10 000 forint értékű étkezési Erzsébet-utalványban kell részesíteni azt a személyt, akinek: 2016 decemberére öregségi nyugdíjat, özvegyi nyugdíjat, szülői nyugdíjat, árvaellátást, baleseti hozzátartozói nyugellátást, mezőgazdasági szövetkezeti öregségi, munkaképtelenségi, özvegyi járadékot, mezőgazdasági szakszövetkezeti tagok növelt összegű öregségi, munkaképtelenségi, özvegyi járadékát, korhatár előtti ellátást, szolgálati járandóságot, átmeneti bányászjáradékot, balettművészeti életjáradékot, rokkantsági ellátást, rehabilitációs ellátást, baleseti járadékot, rokkantsági járadékot, bányászok egészségkárosodási járadékát, fogyatékossági támogatást, vakok személyi járadékát, vagy a Magyar Alkotóművészeti Közalapítvány által folyósított ellátásokról szóló kormányrendelet alapján folyósított ellátást, illetve ha a polgármesterek közszolgálati járadékát kapják.
Nem csak a nyugellátásban, hanem különböző járadékokban részesülők is kaphatnak étkezési Erzsébet-utalványt
Emellett számíthatnak az ajándék utalványra a honvédek jogállásáról szóló törvény szerinti kiegészítő rokkantsági támogatást, a honvédek jogállásáról szóló törvény szerinti, valamint a rendvédelmi feladatokat ellátó szervek hivatásos állományának szolgálati jogviszonyáról szóló törvény szerinti kiegészítő hozzátartozói támogatást kapó személyek is. A friss jogszabály értelmében azok is kapnak utalványt akik a kormányrendelet alapján a társadalombiztosítási nyugellátásról szóló 1997. évi LXXXI. törvény 62. §-ában foglaltak szerint emelendő, az egyes személyes szabadságot korlátozó intézkedésekkel vagy semmissé nyilvánított elítéléssel összefüggésben járó emelést, vagy a nemzeti helytállásért elnevezésű pótlékhoz szoktak hozzájutni..
Az egyszeri juttatás akkor is egyszer jár, ha a jogosult több, a fentiekben felsorolt ellátásban részesül. A postai kézbesítés eredménytelensége esetén az ismételt kiküldés iránti kérelmet az Országos Nyugdíjbiztosítási Főigazgatóság Nyugdíjfolyósító Igazgatóságánál kell előterjeszteni. A kérelem benyújtásának jogvesztő határideje 2017. február 28. – olvasható a rendeletben. Az egyszeri juttatást a miniszterelnöki tájékoztatóval egy időben a Magyar Posta fogja kézbesíteni.
Forrás:
<http://www.vg.hu/kozelet/tarsadalom/eldolt-kik-kapnak-erzsebet-utalvanyt-478993>

## 13. Adventi vásár és véradás a Vakok Állami Intézetének tatai telephelyén

Szeretettel várják az érdeklődőket december 16.-án pénteken 10.00-15.00 óráig a Vakok Állami Intézete Tatai Rehabilitációs Telephelyén szervezett adventi vásárra, valamint a Magyar Vöröskereszt által szervezett véradásra.
Helyszín: 2890 Tata, Deák Ferenc utca 5/B.
<http://tata.hu/16187/adventi_vasar_es_veradas_a_vakok_allami_intezetenek_tatai_telephelyen>

## 14. Meghosszabbították az Erzsébet-program pályázatainak benyújtási határidejét

A Magyar Nemzeti Üdülési Alapítvány a nagy érdeklődésre való tekintettel meghosszabbítja az Erzsébet-program keretében a nyugdíjasok és a fogyatékossággal élők részére kiírt üdülési pályázatainak beadási határidejét. A jelentkezések legkésőbb 2016. december 30-ig nyújthatók be. .
A pályázatokra a nyugdíjasok és a fogyatékossággal élők meghosszabbított határidővel, egészen december 30-ig jelentkezhetnek. A pályázatot benyújtani a korábbi évek gyakorlata szerint kizárólag elektronikusan, a [www.erzsebetprogram.hu](http://www.erzsebetprogram.hu) oldalon lehet, érvényes regisztrációt követően. A pályázatnyertesek a támogatást előzetes szállásfoglalást követően, 2018 év végéig használhatják fel a honlapon felsorolt, az adott pályázathoz hozzárendelt szálláshelyeken. A pályázatokon való részvétel legfontosabb feltételei ? a korábbiakhoz hasonlóan ? a fogyatékossággal élőknél a legalább 18 éves életkor és a jogosultság igazolása.
Minden pályázati feltétel részletesen olvasható a hírlevelünk mellékletében található dokumentumban.
Fontos, hogy azok a pályázók, akik 2016-ban már létrehoztak egyéni profilt, azoknak nem kell újra regisztrálniuk, csak a korábban megadott adataikat szükséges felülvizsgálniuk. A sikeres pályázat feltétele a pályázati hozzájárulás határidőben történő megfizetése is.
A pályázattal kapcsolatosan minden információt megtalálnak, ha az alábbi linket megnyitják:
<http://www.erzsebetprogram.hu/meghosszabbitott-beadasi-hatarido-az-erzsebet-program-udulesi-palyazataira>

## 15. Narráció a tél és az ünnep jegyében

Kedves Olvasó!

Mivel a múlt héten egyéb elfoglaltságaim miatt nem volt alkalmam írni, most két kép dukál. Az első, a már megszokott naptári strófa Radnóti Miklóstól. Íme:

DECEMBER
Délben ezüst telihold
a nap és csak sejlik az égen.
Köd száll, lomha madár.
Éjjel a hó esik és
angyal suhog át a sötéten.
Nesztelenül közelít,
mély havon át a halál.

1941. február 11.
A sötét tónusú fotón ködbe burkolózó park tárul elénk. Talán napszállta, talán hajnal van, az égen csak egy halovány fényfolt látszik, az út mentén két, magas fekete kovácsoltvas-kandeláber narancsos fénye töri meg a maszatos szürkeséget. A háttérben jobbról is, balról is magasba nyújtózó, hosszú, vékony-törzsű fák kopár lombja simul ágas-bogas érhálózatként ebbe az komor árnyalatba. Még hátrébb, a kép közepén egy nagyon érdekesen letört vagy kivágott, megcsonkított fa törzsének körvonalai tűnnek fel, a tönk csupaszon áll, a lenyesett ágak maradéka pedig oldalra nyúlik, mintha valami sokkarú szörny emelkedne a semmiben.
A következő kép, már az Ünnephez kapcsolódik. A Szűz Mária térdelő alakját látjuk profilból egy ablak előtt. Hosszú törtfehér tógaruhát és pasztellesen lágy sötétkék köntöst visel, hozzá hosszú kék fejkendőt, mely teljesen eltakarja haját. A bokáján ül, fejét lehajtja, szemét behunyja, bájos arca, melyet isteni fény, glória övez békét és nyugalmat sugároz.Ölében a kis Jézust tartja, de nem látjuk a gyermeket, mert a szűzanya áldásra emelt karja, köntöse eltakarja, csak a ruha fodrai fölött kivilágló glória fényéből következtethetünk jelenlétére. Mária előtt a földön egy lámpás tűnik fel, mely meleg fénybe borítja az ablak alatti faburkolatot.
Ehhez a narrációhoz egy gyönyörű novellát is csatolnék kedves Olvasó! Fekete István Roráté c. elbeszélése számomra régóta nagy kedvenc, nélküle el se tudom képzelni az Ünnepre való ráhangolódást. Rudolf Péter magával ragadó előadásában, a Ghymes zenekar zenéjével, remélem számodra is éppolyan nagy élmény lesz, mint nekem. Fogadd szeretettel!
<https://www.youtube.com/watch?v=-1jDG3wa_bk>
A narrációkat készítette: S. Tóth Erika
Éplátó és gyengénlátó olvasóink a narrált fotókat a Hírlevél mellékletében találják.

## 16. TUDTA-E?

Új rovatot indít a Hírlevél, melyben érdekességeket, sokak számára talán ismeretlen tudni érdemességeket közlünk, röviden, velősen.
Roráté:

A rorate vagy hajnali mise vagy angyalmise vagy aranyos mise a római katolikus egyházban advent első vasárnapjától karácsony első napjáig minden nap hajnalban tartott szentmise Szűz Mária tiszteletére és Jézus eljövetele utáni vágy kifejezésére, amelyet roraténak is neveznek, a mise bevezető szavai után: Rorate coeli de super… ("harmatozzatok égi magasok"). Angyali misének is nevezik, mert az angyali üdvözlet nyilvános elmondásával fejeződik be, másrészt mert Mária evangéliumát és Gábriel arkangyal köszöntését foglalja magába.
A rovat felelőse: S. Tóth Erika

## 17. Hangoskönyvet kapnak vak és gyengénlátó gyerekek

Minden látássérült gyereknek térítésmentesen juttatja el a Kuku és barátai - Ismerjük meg közösen a segítőkutyák világát! című hangoskönyvet a NEO Magyar Segítőkutya Egyesület.
A Kuku és barátai című mesekönyv szerzője, a gyógypedagógus-szociológus Loványi Eszter, születése óta hallássérült, mindennapjait Kuku nevű kutyája segíti. A szerző saját könyvén keresztül, mesék formájában mutatja be azokat a valós személyek ihlette hétköznapi hősöket, akik valamilyen fogyatékossággal élnek négylábú segítőikkel.
Az egyesület egy közösségi gyűjtés jóvoltából most elkészítette a tavaly megjelent mesekönyv audionarrált változatát is, hogy a látók mellett a látássérült gyerekek is megismerkedhessenek a segítő kutyák szerepével és mindennapjaival - közölte a szervezet.
Az eredeti, 44 oldalas, illusztrációkkal teli kötet a terápiás kutyák és gazdáik hétköznapjait meséli el igaz történeteken keresztül. A szerző szerint az óvodás és kisiskolás korosztály az, amelyik a legnyitottabb módon és természetesen kezeli a másságot, ezért kiemelten fontos, hogy minél korábban legyen lehetőségük tapasztalatokat szerezni a vakvezető-, hallás-, mozgássérült-segítő, autistasegítő- és terápiás kutyák valamint fogyatékossággal élő gazdáik világáról.
<http://inforadio.hu/eletmod/2016/12/12/hangoskonyvet_kapnak_vak_es_gyengenlato_gyerekek/>

## 18. Apró hírek – program morzsák

Apró hírek – program morzsák

## Tartalom

[a. Világ-Tér-Kép Táncos-zenés Karácsonyi Est](http://freemail.hu/mail/index.fm#a.hir)
[b. A fény ünnepe](http://freemail.hu/mail/index.fm#b.hir)
[c. Bibliai állatok a Budakeszi Vadasparkban](http://freemail.hu/mail/index.fm#c.hir)
[d. Koncertajánló a Nádor Teremben](http://freemail.hu/mail/index.fm#d.hir)
[e. Édes ünnep – szaloncukor- és csokinap](http://freemail.hu/mail/index.fm#e.hir)
[f. Fénytroli Budapesten csak egyszer!](http://freemail.hu/mail/index.fm#f.hir)
[g. Idén is jár a Mikulástroli az adventi időszakban](http://freemail.hu/mail/index.fm#g.hir)
[h. Az MNG programjai, koncertek, tárlatvezetés](http://freemail.hu/mail/index.fm#h.hir)
[i. Itt a készülék, ami elé letehetünk bármit, azonnal megmondja, mit is lát](http://freemail.hu/mail/index.fm#i.hir)
[j. Lángoló órák éjszakája](http://freemail.hu/mail/index.fm#j.hir)

## a. Világ-Tér-Kép Táncos-zenés Karácsonyi Est

Kedves Barátaink, Ismerőseink, lelkes ünnepelni vágyók!
Szeretettel meghívunk Benneteket a Világ-Tér-Kép Közhasznú Egyesület Vidám Táncos-zenés Karácsonyi Estjére!
Dátum: 2016. december 17., 16.00
Helyszín: Zuglói Civil Ház (Bp. XIV., Csertő park 12.)
Az esten fellépnek:
Gencsev Gábor és Pethő-Tóth Brigitta (a Stúdió Színház)
Kappel Katalin és Novák Ferenc (salsa táncbemutató)
Roll Dance Budapest
Székács Barbara
Sulyok Péter, a Dumaszínház vendégművésze
Érdi Habilitációs Központ Csengettyűs Együttese
Barkó Tamás
…és még pár meglepetés vendég
(A műsorváltoztatás jogát fenntartjuk.)
A színes program mellett tombola és büfé várja az érdeklődőket.
A belépés díjtalan és kortalan, viszont minden résztvevő számára regisztrációhoz kötött!
Felhívjuk figyelmeteket, hogy a terem befogadó képessége korlátozott, a helyfoglalás érkezési sorrendben történik.
A regisztráció:
<https://docs.google.com/forms/d/e/1FAIpQLSecR99qLE801La_9kiR9RRG0GbN6tH9r05dSza3PLBtSoJRjw/viewform?c=0&w=1>
További információ: +36 30 898 0880, vtke@vtke.hu
Ez még nem a Csendes Éj,
Gyere, legyen mit mesélj!
Támogató partnerünk:
<http://vtke.hu/aktualis/programajanlo/>

## b. A fény ünnepe

A program a MagNet Közösségi Házban lesz, az Andrássy út 98-ban.
Földalattival a  Bajza utca és Kodály Körönd megálló között félúton található az épület.

Szeretettel meghívunk, hogy együtt ünnepeljük a fényt és a szeretetet 2016. december 18-án, aranyvasárnap 16-22 óráig!

Tánccal, zenével, meghitt és kreatív programokkal, előadásokkal és karácsonyi vásárral várunk kicsiket és nagyokat a karácsony előtti vasárnapon.

Belépés: adomány, mellyel a Látáspont Műhely látássérült kézműveseit támogatod.

Segíts, hogy a fiatalok egy klassz nyitott műhelyben és galériában alkothassanak!

A Kézzelfogható Alapítvány célja, hogy a látássérült társadalom tagjait segítse az integrációban. Rendszeresen szerveznek tapintható tárlatokat az ország legkülönbözőbb régióiban, ahol látássérült tárlatvezetők vezetik a látogatókat. Az abszolút céljuk a foglakoztatást. Kézzelfogható Alapítvány célja, hogy a szakiskolából kikerülő diákok számára létrehozzanak egy nyitott műhelyt és galériát. Ennek megvalósulásához Te is hozzájárulhatsz egy általad meghatározott összeggel.
Az 1. emeleten tekintheted, tapinthatod meg a Kézzelfogható Alapítvány kiállítását. A rendezvény ideje alatt szintén megtekinthető Magyar Judit Mária "Magyarjuditmária - Szabadon" c. kiállítása, képei pedig megvásárolhatóak közvetlenül a művésznőtől!

Bővebb információkat a programokról a honlapunkon találsz

Forrás:
<http://www.magnethaz.hu/hu/feny-unnepe>

## c. Bibliai állatok a Budakeszi Vadasparkban

Testközelből lehet megismerkedni a Bibliában szereplő állatokkal, valamint a velük kapcsolatos tudnivalókkal és történetekkel a Budakeszi Vadaspark ingyenes szakvezetésein.
A vadaspark főbejárata mellett látható „élő Betlehemet” – mint a karácsonyi ünnepkör egyik jellegzetes jelenetét – már láthatják a látogatók. A Bibliában azonban a bárányokon kívül is felbukkan számos kisebb-nagyobb állat. Nemcsak Noé bárkájának történetében olvashatunk róluk, de számos emberi tulajdonság jelképeként is felbukkannak, és nemcsak mellékszereplőként, hanem főszereplőként is találkozhatunk velük. A Budakeszi Vadaspark pedig a karácsony előtti időszakban be is mutatja ezeket az állatokat.
A bibliai szakvezetés közben a résztvevők sok érdekes és meglepő tényt ismerhetnek meg a Szentírásban szereplő állatokról. Zoopedagógus kíséretében mindenki megtudhatja például, hogy mi az első nevén nevezett állat a Bibliában, hogy mit jelent a „tiszta” és „tisztátalan” állat kifejezés, és hogy melyek voltak az áldozati, és melyek az emberi tulajdonságokat szimbolizáló állatok. A vezetések ingyenesek, de előzetesen regisztrálni kell.

Forrás:
<http://valasz.hu/kultura/bibliai-allatok-a-budakeszi-vadasparkban-121695>

## d. Koncertajánló a Nádor Teremben

Felhívjuk figyelmüket, hogy a Nádor Terem valamennyi hangversenye ingyenes a látássérültek számára, csak a kísérőnek kell jegyet váltani.

2016. december 17. szombat 19:00

KARÁCSONYI KONCERT - KÁLMÁNDI MIHÁLY ÉS AZ ANIMA MUSICAE KAMARAZENEKAR

1500 Ft, diák, nyugdíjas: 900 Ft
A koncertre 16 éven aluliak számára a belépés ingyenes!
Vivaldi: g-moll concerto 2 hegedűre, RV 315
Carissimi: Vittoria, vittoria!
Caldara: Come raggio di sol
Gallo: La folia
Cesti: Intorno all'idol mio
Giordani: Caro mio ben
Corelli: Karácsonyi Concerto grosso, op. 6, No. 8
Durante: Vergin tutt'amor
Händel: Verdi prati
Közreműködő(k)
Kálmándi Mihály - előadó
G. Horváth László - művészeti vezető
Anima Musicae Kamarazenekar - előadó

Forrás:
<http://port.hu/esemeny/zene/karacsonyi-koncert-kalmandi-mihaly-es-az-anima-musicae-kamarazenekar/event-3213936>

## e. Édes ünnep – szaloncukor- és csokinap

Karácsony a Nagytétényi Kastélyban

A kastély autóval és tömegközlekedéssel egyaránt könnyen megközelíthető. A 33-as jelzésű autóbusszal a Móricz Zsigmond körtérről a Petőfi S. utca/Kastélymúzeum megállóig utazzanak, ahonnan a kastély bejárata 3 perc sétával érhető el. A kastély a Kelenföldi pályaudvartól vonattal is - mindössze 20 perc menetidő alatt- megközelíthető, a Kastélypark megállónál kell leszállni, ahonnan néhány perc séta a kastély bejárata. Mindenkit szeretettel várunk, és mindenkinek Kellemes időtöltést kívánunk!

December 16. péntek 16.00-17.00 „Karácsony anno” ? beszélgetés Nemes László csellóművésszel, a Nádasdy Kálmán Alapfokú Művészeti és Általános Iskola nyugalmazott igazgatójával

December 17. szombat 10.00-17.00 „Édes ünnep” – a csokoládékészítés műhelytitkai. Csokoládéöntés, forró csoki és szaloncukor készítés, édes finomságok csomagolása a Magyar Origami Körrel. Szaloncukor kóstolás és vásár
11.00-12.30 Levente Péter kacagtató, interaktív koncertje nem csak gyerekeknek
15.00-16.00 „Karamell, bonbon és csokoládé. Évszázadok édességei”– Prékopa Ágnes művészettörténész előadása
17.00-18.00 Unicum Laude Énekegyüttes adventi koncertje

December 18. vasárnap
11.00-12.00 Mazsola és Tádé az Ametist Bábszínház előadásában
12.30-14.30 Mazsolás-csokis kézműves családi délután
13.30-15.00 Bútornyitogató tárlatvezetés Németh György főrestaurátorral
15.00-16.00 Szaloncukor-verseny eredményhirdetése
16.00-17.00 Adventi gyertyagyújtás.
Gyertyát gyújt: Szabolcs Attila, országgyűlési képviselő.

2016. november 26 – december 18.
Iparművészeti és kézműves finomságok vására, minden szombaton és vasárnap a kastély parkjában és termeiben.
A kiállított karácsonyfák 2017. január 8-ig tekinthetőek meg.

Forrás:
[www.nagytetenyi.hu](http://www.nagytetenyi.hu)

## f. Fénytroli Budapesten csak egyszer!

Az adománygyüjtő Mikulástroli mellett elengedhetetlen kelléke mára már a Fényvillamossal együtt közlekedő Fénytroli is. 2016-ban azonban csak egy alkalommal fog útra kelni a Fénytroli.
2016. december 17-én szombaton éjjel fotózással egybekötött különjáratot szervez a BKV Zrt. a nosztalgiázni és fényképezni vágyók számára egy ünnepi díszbe (izzó sorba) öltöztetett ZIU9-es típusú trolibusszal.
Az érdeklődőket 20:30-tól várják a 77-es trolibusz Puskás Ferenc Stadion M (Ifjúság útja) végállomásán, ahonnan 21 órakor indul az egész estés fotótúra és várhatóan reggel 5 óra körül lesz majd vége a Keleti pályaudvarnál. A túra során a trolibusz hálózat jelentős részét bejárják és ~30 alkalommal kerül majd sor fotómegállásra.
Felhívjuk figyelmeteket, hogy a trolibusz menet közben lekapcsolt díszvilágítással közlekedik!
A részvételi díj előreláthatólag 2000 forint lesz.
További részletekért figyeljétek majd a BKV Zrt. facebook oldalát.
Üdvözlettel,
Magyar Trolis Közösség szerkesztősége

Forrás:
<http://karacsonyszeretlek.hu/fenytroli_2016ban_budapesten_csak_egy_alkalommal_338>

## g. Idén is jár a Mikulástroli az adventi időszakban

A feldíszített, környezetkímélő és akadálymentes Solaris–Škoda trolibuszon a gyerekek együtt utazhatnak a Mikulással, valamint játékokat vagy más ajándékokat adhatnak át neki, amelyeket a BKK eljuttat a Mikulásgyárba, ahonnan rászoruló családokhoz viszik el azokat.
Idén az adománygyűjtő kampányt ismert előadóművészek – Tóth Vera, Czutor Zoltán, Kállay-Saunders András, Cserpes Laura és a Group’n’Swing együttes tagjai – bevonásával népszerűsíti
a BKK. Szombaton és vasárnap a Mikulástroli a 75-ös vonalán közlekedik, ezeken a napokon kétóránként 35 percre megáll a Mikulásgyár mellett, ahol az érdeklődők álló helyzetben is fotózhatják a járművet.  A művészek személyesen segítik a trolin az ajándékgyűjtést és a Mikulással, valamint a krampuszokkal együtt fogadják az adományokat. Ez az út alkalmanként körülbelül 30-50 percet vesz igénybe. A művészek várják az utasokat a Mikulástrolin:

december 18-án, vasárnap 15:25 és 16:30 között a Mikulásgyár és a Jászai Mari tér között közlekedő 75-ös trolibuszon: Kállay-Saunders András

Forrás:
<http://bkk.hu/2016/12/iden-is-jar-a-mikulastroli-az-adventi-idoszakban/>

## h. Az MNG programjai, koncertek, tárlatvezetés

Tárlatvezetés az Ország Lili művészete című kiállításban

Heti egy alkalommal, felváltva csütörtökön és szombaton 16 órától tárlatvezetéssel várjuk látogatóinkat a kiállításban.
A tárlatvezetésen a kiállításra váltott belépőjeggyel lehet részt venni. Maximális létszám 25 fő.
Regisztráció a vezetés előtt érkezési sorrendben személyesen, az Információs pultnál.

Időpontok: január 12. (cs) | január 21. (szo) | január 26. (cs) | február 4. (szo) | február 9. (cs) | február 18. (szo) | február 23. (cs) | március 2. (cs) | március 11. (szo) | március 16. (cs).

Vasárnapi koncertek:
Helyszín: C épület 1. emelet, kupolacsarnok
A programon bármely érvényes belépővel részt lehet venni.
Január 8. 11:00
Ében Duó Újévköszöntő Koncert
2017. január 22., vasárnap, 11.00
Albert Schweitzer kamarazenekar
Vezényel: Kenessey László
2017. január 29., vasárnap, 11.00
VOX HUNGARICA NŐI KAR
Vezényel: Döbrössy János

Forrás:
[www.mng.hu](http://www.mng.hu)

## i. Itt a készülék, ami elé letehetünk bármit, azonnal megmondja, mit is lát

A Google egyik ígéretes ötlete volt tavaly a Soli nevű projekt, amiből megtudhattuk, a jövőben hogyan vezéreljük majd az eszközeinket. A fejlesztők egy olyan parányi szenzort készítettek, ami egy chipbe ültetve és a radartechnológiát alkalmazva képes a milliméteres és akár nagy sebességű mozdulatokat is igen nagy pontossággal detektálni. A skóciai St. Andrews-i Egyetem kutatói most ezt a megoldást fejlesztették tovább, és hoztak létre egy olyan eszközt, ami óriási segítség lehet a látássérültek számára – számolt be róla a The Verge.
A RadarCat (Categorization for Input and Interaction) nevű eszköz képes felismerni, milyen tárgy került elé. A készülék ugyanúgy működik, mint bármelyik másik radar: elektromágneses hullámokat bocsájt ki, a visszatérő hullámokból pedig következtet arra, hogy az előtte lévő tárgy milyen messze van tőle és milyen az alakja. Mivel azonban a Soli rendkívül érzékeny eszköz, a RadarCat képes érzékelni a tárgy hátoldalát és a belső szerkezetének összetételét is.
A kutatók szerint ezek az adatok úgy határozzák meg a tárgyakat, mint az embert az ujjlenyomat. A készülék annyira pontos, hogy képes megkülönböztetni egy telefon elülső és hátoldalát, vagy azt, hogy egy üres vagy egy teli pohár van előtte. Ugyanakkor van hibája is: egy alumínium mérleget például simán összekever egy MacBookkal. Azonban a RadarCat tanítható is: az tárgyak detektálásából származó információkat a rendszer eltárolja, így minél több felismerés történt, később annál kevesebbszer fog tévedni.
Az eszköz végleges formájában hatalmas segítség lehet majd a látássérültek számára, akik így egy ismeretlen környezetben is könnyebben boldogulhatnak, ha pedig a telefonba építik be, az felismeri a tulajdonosát és szükség esetén felnagyítja a kijelzőn látható szöveget és ikonokat. Arról nem is beszélve, hogy a jelenleg rendelkezésre álló, hasonló célt szolgáló eszközökkel ellentétben nincs szükség plusz információra (pl. QR-kódra) a felismeréshez, és internetkapcsolat nélkül is működik.
A kutatók jelenleg is a rendszer tökéletesítésén dolgoznak, hogy a jövőben ne csak az üres/teli poharat ismerje fel a RadarCat, hanem azt is meg tudja mondani, mit öntöttek a pohárba.

Forrás:
<http://hvg.hu/tudomany/20161211_radarcat_project_soli_targy_felismerese?s=hk>

## j. Lángoló órák éjszakája

2000 lámpás, egy óriási máglya és látványos tűzijáték

Decemberben a világ nagyvárosai az adventi vásároktól hangosak. Színesek, vidámak, segítenek ráhangolódni az ünnepre. De ne feledkezzünk el róla, hogy nem csak erről szól az a hónap, akadnak még izgalmas programok.
Egyik közülük az angliai Brightonban minden évben megrendezésre kerülő Burning the Clocks (Lángoló órák) fesztivál, melyen a téli napfordulót ünneplik. A rendezvényt minden évben december 21-én tartják 1994 óta. Egy varázslatos menet, amelyben fényesen ragyogó lámpákkal sétálnak végig Brighton Beach-en, az év leghosszabb éjszakáján.  Minden ember egy saját maga által készített világító lámpással sétál, melyek együtt egy gyönyörű, hatalmas máglyának tűnnek, egy eszméletlen klassz tűzgolyónak, ha úgy tetszik. Minden lámpa az emberek következő évre vonatkozó álmait és reményeit szimbolizálja.
A Same Sky nevű jótékonysági szervezet alapította a fesztivált, melynek célja a szabadság szellemének ünneplése vallási hovatartozástól függetlenül. Mindenkit arra sarkallnak, hogy saját készítésű lámpással érkezzenek a fesztiválra, melyeket fűzfavesszőkből vagy bambuszból és selyempapírból készítenek. Hogy ezt bebiztosítsák, a rendezvényre vásárolt jegyhez tartozik egy lámpakészítő készlet is. Nagyon jópofa gondolat, jól kitalálták!
A felvonuláson kétezer ember vesz részt lámpásokkal, az ő útjukat pedig mintegy 20.000 ember kíséri végig hatalmas ovációk közepette. Végigsétálnak a New Roadon, a kis utcákban is emberek tömegei mind a hideggel dacolva élvezik a fehér lámpások hullámzását. Amikor leérnek a tengerpartra egy csodálatos máglyával és tűzijátékkal zárul a rendezvény.
Látványos, lélegzetelállító, varázslatos! Ami külön megindító számomra, hogy a rendezvényt csak részben fizeti a város, a fennmaradó összeget adományokból gyűjtik össze. Az esemény után megmaradt pénzt pedig további jótékonyságra fordítja a szervezet.

Forrás:
<http://kulturpara.blog.hu/2016/12/07/langolo_orak_ejszakaja_2000_lampas_egy_oriasi_maglya_es_latvanyos_tuzijatek>

Összeállították és szerkesztették: az ügyfélszolgálat munkatársai

----------------------------------------

A VGYKE ügyfélszolgálatának elérhetőségei:
Cím: 1146 Budapest, Hermina út 57. földszint
Telefon: 06-1/384-5541
Fax: 06-1/422-0439
E-mail: ugyfel@vgyke.com
Félfogadás:
Hétfő: 08:00-16:00,
Kedd: 08:00-16:00
Szerda: 08:00-18:00,
Csütörtök: 08:00-17:00.
Péntek 08:00-13.00

A VGYKE weboldalának címe: <http://www.vgyke.com/>
A VGYKE megtalálható a Facebookon is az alábbi linkre kattintva: <http://www.facebook.com/vgyke>
A listára az alábbi címre küldhet levelet: listaadmin@vgyke.com
A levelezési listáról információt itt talál: <http://vgyke.com/mailman/listinfo/hirlevel_vgyke.com> Ha le szeretne iratkozni, küldjön emailt az alábbi címre: hirlevel-request@vgyke.com
Részletes ismertetőt kaphat a beállításokról, ha egy 'help' tartalmú levelet (a tárgyban vagy a törzsben feltüntetve, aposztrófok nélkül) küld a fenti címre.